Folketing
2003-01-07

Det er bare svært at se, at det passer sammen med den virkelighed, som folk, der mister deres job, oplever. Jeg tror ikke, de føler det samme, som statsministeren gør. Hvis vi kigger på samtlige områder og spørger a-kasserne, kan vi se, at stort set alle områder melder ud om en større arbejdsløshed, så den vækst, statsministeren taler om, er altså udeblevet. Der er flere, som har mistet deres arbejde, og til skade for arbejdskraftudbuddet har regeringen i tilgift lavet andre ordninger, der trækker folk ud af arbejdsmarkedet. Det, jeg konkret talte om før, var servicejobbene og mulighederne for dem, der er 50 år og derover, for at komme i job. Dem har man også fjernet. Vi kan også se, at unge akademikere står i kø for at få et job, vi kan se, at 13.000-14.000 unge mennesker ikke kan få en praktikplads, og det gælder også i den private sektor, som statsministeren taler så pænt om. Jeg synes da ikke, at der er noget at bryste sig af. Jeg synes, at regeringen skulle trække i arbejdstøjet og komme med nogle meldinger om, hvordan den vil vende skuden, for det er da katastrofalt, at allerede efter ét års regeringsindsats får vi 14.000 flere arbejdsløse.